JEGYZŐKÖNYV

amely készült **2018. december 17-én** Üröm Község Önkormányzat **Pénzügyi és Gazdasági Bizottságának** üléséről.

### **Az ülés helye**: Üröm Polgármesteri Hivatal tanácsterme

**Jelen vannak:**

Bertalan János bizottság elnöke

Kelemen Márta bizottsági tag

Madarász Lászlóné bizottsági tag

Szilvási Károly bizottsági tag

Ficze Bálint bizottsági tag

**Igazoltan távol:**

Storcz Botond bizottsági tag

Buzás Katalin bizottsági tag

Erdész Béláné bizottsági tag

Szabó Olga bizottsági tag

**Igazolatlanul távol:** Nem volt.

**Bertalan János** **a bizottság elnöke** Üdvözli a megjelenteket. Megállapítja, hogy a 9 fős bizottságból 5 fő jelen van, az ülés határozatképes azt megnyitja.

Javaslom jegyzőkönyv-vezetőnek Takács Viktóriát hitelesítőnek pedig Madarász Lászlónét.

A bizottság egyhangú döntéssel jegyzőkönyvvezetőnek Takács Viktóriát, hitelesítőnek Madar megválasztotta.

Ezt követően a bizottság elnöke javaslatot tesz az ülés napirendjére, az írásban kiküldött napirendeken kívül van e egyéb napirendi javaslat azt tegyék meg.

Pótnapirendi javaslat nem volt, ezért a bizottság elnöke szavazásra bocsátja az írásban kiküldött napirendeket kéri, hogy aki egyetért vele szavazzon.

A Pénzügyi- és Gazdasági Bizottság 5 igen ellenszavazat és tartózkodás nélkül az alábbi napirendeket fogadta el:

1. Üröm község Önkormányzat \_\_/2018. (XII.18.) számú önkormányzati rendeletének véleményezése a Napraforgó Óvodában 2019-ben fizetendő étkezési térítési díjairól.

 Előadó: Bizottság elnöke

1. Üröm község Önkormányzat \_\_/2018.(XII.18.) számú önkormányzati rendeletének véleményezése a Hóvirág bölcsödében 2019-ben fizetendő térítési díjakról.

 Előadó: Bizottság elnöke

1. Üröm község Önkormányzat képviselő-testületének \_\_/2018. (XII.18.) számú önkormányzati rendeletének véleményezése az általa fenntartott Idősek Otthonában 2019. évben fizetendő étkezési térítési díjakról.

 Előadó: Bizottság elnöke

1. Üröm község Önkormányzat képviselő-testületének \_\_/2019. (XII.18.) számú önkormányzati rendeletének véleményezése a József Nádor Általános Iskolában 2019. évben fizetendő étkezési térítési díjairól.

Előadó: Bizottság elnöke

1. A 2018. évi költségvetés végrehajtásának háromnegyed évi teljesítéséről szóló tájékoztató véleményezése.

Előadó: Bizottság elnöke

1. A Pénzügyminisztérium által csapadékvíz elvezetésre kiírt pályázaton való részvételben bizottsági javaslat kialakítása.

**Bertalan János**: Az elfogadott napirendeknek megfelelően az 1-es napirend következik:

**1.) Napirendi pont:**

Üröm község Önkormányzat \_\_/2018. (XII.18.) számú önkormányzati rendeletének véleményezése a Napraforgó Óvodában 2019-ben fizetendő étkezési térítési díjairól.

**Előadó: Bizottság elnöke**

**Bertalan János:** Az óvodában 2019. évben fizetendő térítési díjakat és nyersanyag normát tartalmazza az előkészített rendelet tervezet. A 2018. évi díjhoz viszonyítva nincs emelés, az ebédnél 10 Ft-tal kevesebb szerepel a 2018-as térítési díjhoz viszonyítva. Annyit javasolok, hogy legyen a bruttó ár 5 Ft-ra kerekítve, így bruttó 690 Ft lenne az étkezés az óvodában.

**Kérdés-hozzászólás**

**Szilvási Károly:** Több beszállító van az óvodában?

**Vidákovits Tibor**: Igen több helyről szerzik be az alapanyagot a főzéshez.

**Bertalan János:** Amennyiben nincs több kérdés, úgy szavazásra bocsátom, aki támogatja a rendelet tervezet Képviselő-testület által történő elfogadását az kérem, hogy szavazzon.

A Pénzügyi és Gazdasági Bizottság 5 igen szavazattal, ellenszavazat és tartózkodás nélkül az alábbi határozatot hozta.

 Üröm község Önkormányzat Pénzügyi és Gazdasági Bizottságának

**48/2018. (XII. 17.) számú határozata**

 ***Pénzügyi és Gazdasági Bizottság:***

1.) A 2019. évi óvodai étkezési díjak megállapítására előkészített rendelettervezetet megismerte. Támogatja annak változtatás nélküli elfogadását.

2.) Felkéri a bizottság elnökét, hogy a bizottság határozatát a testület soros ülésén ismertesse.

Határidő: 2018. 12. 17.

Felelős: bizottság elnöke

**2.) Napirendi pont:**

Üröm község Önkormányzat \_\_/2018.(XII.18.) számú önkormányzati rendeletének véleményezése a Hóvirág bölcsödében 2019-ben fizetendő térítési díjakról.

**Előadó: Pénzügyi bizottság elnöke**

**Bertalan János**: A Hóvirág bölcsődében a beszállító 2,5 %-kal emelte az árait, így az előkészített rendelet-tervezet a 2018-as térítési díjakat ezzel a 2,5 %-kal emelt összeggel tartalmazza.

**Kérdés-hozzászólás**

**Madarász Lászlóné:** Jogosan hivatkozhat az áremelésre. Most tényleg emelkednek az árak.

**Bertalan János**: Amennyiben nincs több észrevétel, úgy szavazásra bocsátom, aki támogatja a rendelet-tervezet elfogadását az kérem, hogy szavazzon.

A Pénzügyi- és Gazdasági Bizottság 5 igen szavazattal, ellenszavazat és tartózkodás nélkül az alábbi határozatot hozta:

**Üröm község Önkormányzat Pénzügyi és Gazdasági Bizottságának**

**49/2018. (XII. 17.) számú határozata**

A Pénzügyi és Gazdasági Bizottság

1. Támogatja a Képviselő-testület felé, hogy az önkormányzat által fenntartott bölcsődében a 2019. évi étkezési térítési díjakat a rendelet-tervezetben foglaltak szerint állapítsa meg.

2.) Felkéri a bizottság elnökét, hogy a jelen határozatot a képviselő-testület soros ülésén ismertesse.

Határidő: 2018. 12. 17.

Felelős: bizottság elnöke

**3.Napirendi pont:**

Üröm község Önkormányzat képviselő-testületének \_\_/2018. (XII.18.) számú önkormányzati rendeletének véleményezése az általa fenntartott Idősek Otthonában 2019. évben fizetendő étkezési térítési díjakról.

**Előadó: Bizottság elnöke**

**Bertalan János:** Az Idősek Otthonában 2019-ben fizetendő térítési díjak azonosak a 2018. évi térítési díjakkal. Minimális emelés a 100 eFt-ot meghaladó nyugdíjjal rendelkezők esetében van.

Kérdés-észrevétel: Nem volt.

**Bertalan János:** Amennyiben nincs kérdés, úgy szavazásra bocsátom, aki egyetért a rendelet-tervezetben szereplő térítési díjakkal és javasolja annak testület által történő elfogadását, az kérem, hogy szavazzon.

A Pénzügyi- és Gazdasági Bizottság 5 igen szavazattal, ellenszavazat és tartózkodás nélkül az alábbi határozatot hozta:

**Üröm község Önkormányzat Pénzügyi és Gazdasági Bizottságának**

**50/2018. (XII. 17.) számú határozata**

**A Pénzügyi és Gazdasági Bizottság**

1. Támogatja és javasolja a Képviselő-testület felé, hogy az általa fenntartott Idősek Otthonában a 2019-es évben fizetendő térítési díjakat a beterjesztett tervezetben foglaltak szerint állapítsa meg.
2. Felkéri a bizottság elnökét, hogy a jelen határozatot a képviselő-testület soros ülésén ismertesse.

 Határidő: 2018. 12. 17.

 Felelős: Bizottság elnöke

**4. Napirendi pont:**

Üröm község Önkormányzat képviselő-testületének \_\_/2019. (XII.18.) számú önkormányzati rendeletének véleményezése a József Nádor Általános Iskolában 2019. évben fizetendő étkezési térítési díjairól.

 Előadó: Bizottság elnöke

**Bertalan János**: Az iskola vezetése nem javasolt a 2018-as térítési díjakban emelni, ugyanakkor a beszállító 13 %-os áremelést jelölt meg a megadott áraiban. Az előkészített rendelet-tervezet 9 %-os áremelést tartalmaz. Azzal számolni kell, hogy amennyiben nem fogadja el a beszállító a 9 %-ot, úgy a különbözetet az önkormányzatnak kell saját forrása terhére fedezni.

Kérdés-észrevétel:

**Szilvási Károly**: Úgy gondolom, hogy bőséges az adag, jó ételek vannak.

**Bertalan János**: Úgy gondolom, hogy a 9 %-os emelés egy kompromisszumos megoldás.

**Bertalan János**: Amennyiben nincs több észrevétel, úgy szavazásra bocsátom, aki a 9 %-os emeléssel egyetért, az kérem, hogy szavazzon.

A Pénzügyi és Gazdasági Bizottság 5 igen szavazattal, ellenszavazat és tartózkodás nélkül az alábbi határozatot hozta:

**Üröm község Önkormányzat Pénzügyi és Gazdasági Bizottságának**

**51/2018. (XII. 17.) számú határozata**

**A Pénzügyi és Gazdasági Bizottság**

1.) Támogatja a Képviselő-testület felé, hogy a József Nádor Általános Iskolában a 2019-es évben fizetendő étkezési térítési díjakat a beterjesztett rendelet-tervezetben foglaltak szerint állapítsa meg.

2.) Felkéri a bizottság elnökét, hogy a határozatot a Képviselő-testület soros ülésén ismertesse.

Határidő: 2018.12.17.

Felelős: bizottság elnöke

**5.) Napirendi pont:**

A 2018. évi költségvetés végrehajtásának háromnegyed évi teljesítéséről szóló tájékoztató véleményezése.

**Előadó: Bizottság elnöke**

**Bertalan János:** Mint a beszámoló is tartalmazza, az Áht nem írja elő az önkormányzatok számára hogy gazdálkodásuk III. negyedéves teljesítéséről beszámoljanak. Üröm polgármestere ennek ellenére mindig ad írásos tájékoztatást a költségvetés végrehajtásáról, a bevételek és kiadások alakulásáról.

A jelen tájékoztatóból egyértelműen megállapítható, hogy a bevételek III. negyedéves teljesítése 1 971 901 eFt 99 %, míg a kiadásokat az áthúzódó fejlesztések miatt 54 %-ra azaz 1 077 790 eFt-ra teljesítettük, igen pozitív teljesítés. Az ismert okok miatt egyes 2018. évre tervezett nagyobb beruházások húzódnak át a 2019-es évre. Ilyen : futópálya, a Bécsi út-Ujvári út csatorna bővítés.

Kérdés-vélemények: Nem volt.

**Bertalan János**: Amennyiben nincs több észrevétel, úgy szavazásra bocsátom, aki tudomásul veszi a beszámolóban foglaltakat, az kérem, hogy szavazzon.

A Pénzügyi és Gazdasági Bizottság 5 igen szavazattal, ellenszavazat és tartózkodás nélkül az alábbi határozatot hozta.

 Üröm község Önkormányzat Pénzügyi és Gazdasági Bizottságának

**51/2018. (XII. 17.) számú határozata**

**A Pénzügyi és Gazdasági Bizottság**

1. A polgármester írásos tájékoztatását a 2018. évi költségvetés III. negyedéves teljesítéséről tudomásul veszi és javasolja a Képviselő-testület felé annak elfogadását.
2. Egyben megállapítja, hogy a bevételek az időarányost jóval meghaladóan lettek teljesítve, a kiadások időarányosa alattiak az egyes 2019. évre áthúzódó beruházások miatt.
3. Felkéri a bizottság elnökét, hogy a határozatot a képviselő-testület soros ülésén ismertesse.

 Határidő: 2018. 12. 17.

 Felelős: Bizottság elnöke

**6.) Napirendi pont:**

A Pénzügyminisztérium által csapadékvíz elvezetésre kiírt pályázaton való részvételben bizottsági javaslat kialakítása.

Előadó: Bizottság elnöke

**Bertalan János**: A Pénzügyminisztérium pályázatot írt ki csapadékvíz elvezetésére. Mivel a településen a leganalgikusabb pont a Cigányárok mint felszíni vízelevezetés gyűjtője, ezért a veszélyelhárítási munkákra érdemes pályázatot előkészíteni és benyújtani. Az előterjesztésben 130 mFt szerepel, mint pályázati összeg, ennek 95 %-a nyerhető el, az 5 % önrész azaz 6 500 eFt.

A pályázat megírására és lebonyolítására árajánlatot adott a Solerte-Trend Kft., aki sikerdíjért dolgozik.

**Kérdés-hozzászólás**

**Madarász Lászlóné**: Csak akkor kell pályázatíró díjat fizetni, ha nyertes a pályázatunk?

**Vidákovits Tibor**: Igen, sikerdíjas a megbízásuk. 300 millió Ft-ra lehet pályázni, mi 130 millió Ft-ra pályázunk.

**Bertalan János**: Amennyiben nincs több észrevétel, úgy szavazásra bocsátom, aki támogatja azt, hogy pályázzon az önkormányzat a Pénzügyminisztérium kiírására és elfogadja a Solerte-Trend ajánlatát az kérem, hogy szavazzon.

A Pénzügyi és Gazdasági Bizottság 5 igen szavazattal, ellenszavazat és tartózkodás nélkül az alábbi határozatot hozta:

Üröm község Önkormányzat Pénzügyi és Gazdasági Bizottságának

**52/2018. (XII. 17.) számú határozata**

A Pénzügyi és Gazdasági Bizottság

1. Támogatja, hogy az önkormányzat a Pénzügyminisztérium által csapadékvíz elvezetésére kiírt pályázaton részt vegyen. Támogatja a pályázat megírására és lebonyolítására a Solerte-Trend Kft. ajánlatának elfogadását.

2.) Felkéri a bizottság elnökét, hogy a határozatot a Képviselő-testület soros ülésén ismertesse.

Határidő: 2018. 12.17.

Felelős: bizottság elnöke

**További napirend, illetve hozzászólás hiányában Bertalan János elnök az ülést 17.00 órakor bezárta.**

Üröm, 2018. december 17.

 Takács Viktória Bertalan János

 jegyzőkönyvvezető elnök

jegyzőkönyv hitelesítő bizottsági tag

Madarász Lászlóné